“Bitcoin” พุ่ง 39,000 ดอลลาร์ หลัง “เทสลา” ประกาศรับบิทคอยน์ซื้อรถยนต์ได้
"Bitcoin" ทะยานเหนือ 39,000 ดอลลาร์ หลังจาก "อีลอน มัสก์"  ซีอีโอบริษัท เทสลา ประกาศรับบิทคอยน์ในการซื้อรถยนต์เทสลา หากใช้พลังงานสะอาดประมาณ 50% ในการขุดเหรียญฯ
14 มิ.ย. 2564

ผู้สื่อข่าวรายงานว่า ราคาบิทคอยน์ดีดตัวเพิ่มขึ้นเหนือระดับ 39,000 ดอลลาร์ในช่วงเช้านี้ โดยหลังจาก นายอีลอน มัสก์ ประธาน​เจ้าหน้าที่บริหารหรือ CEO บริษัท เทสลามอเตอร์สได้ทวีตข้อความล่าสุดว่า บริษัทเทสลาจะกลับมารับบิทคอยน์ในการซื้อรถยนต์เทสลาอีกครั้งหนึ่ง ซึ่งหากบรรดาเหมืองขุดบิทคอยน์สามารถยืนยันได้ว่าพวกเขาใช้พลังงานสะอาดประมาณ 50% ในการขุดเหรียญบิทคอยน์
ทั้งนี้ ณ เวลา 07.31 น. ที่ผ่านมาตามเวลาประเทศไทย ราคาบิทคอยน์พุ่งขึ้น 10.02% แตะที่ 39,109.47 ดอลลาร์
อย่างไรก็ตาม บิทคอยน์เคยทะยานเหนือระดับ 64,400 ดอลลาร์ ทำสถิติสูงสุดเป็นประวัติการณ์ในกลางเดือนเมษายน 2564 แต่หลังจากนั้นเพียง 1 เดือน ราคาบิทคอยน์ทรุดตัวลงกว่า 50% โดยแตะระดับ 30,261 ดอลลาร์เมื่อวันที่ 19 พฤษภาคม 2564 ท่ามกลางความวิตกกังวลเกี่ยวกับการเข้าควบคุมตลาดคริปโตของทางการประเทศจีนและประเทศสหรัฐฯ รวมทั้งเหตุการณ์ที่นายอีลอน มัสก์ ประกาศงดรับบิทคอยน์ในการซื้อรถยนต์เทสลา โดยอ้างความกังวลเกี่ยวกับผลกระทบด้านสิ่งแวดล้อม เนื่องจากการขุดบิทคอยน์ต้องใช้พลังงานเชื้อเพลิงฟอสซิลจำนวนมาก
 